钦定古今图书集成/历象汇编/历法典/第081卷 > 长庆宣明历序 唐穆宗
## 钦定古今图书集成/历象汇编/历法典/第081卷 > 长庆宣明历序 唐穆宗

古者圣人莫不研“七精”之数，以察天道，设四时之官，

首于尧舜之典；叙九章，用五纪，亦冠于周宗之书。则
知履端受命，斯为本也。我国家侔天地以制法，统阴
阳以立极，恭惟烈祖，尝所尽心。载诞神人，协成历象。
太史究洛闳之术，大惠极容成之妙。而体圣创制，赜
隐穷神，顺时气之发敛，考星度之疏密，故亦穷变化，
洞窈冥矣。然后阴阳和，刑罚清，八风之叙立，万物之
序成。累圣缵绪，必更纪历，推体元居正之道，彰敬授
惟新之法，斯旧典也，曷敢废乎？朕以菲薄，未明至理，
荷祖宗之耿光，守圣人之大宝，深惧不德，获戾于上
元。感《易象》之随时，怀礼经之听朔。又尝览汉丞相魏
弱翁之奏，以为帝王法天地、顺四时，以理国家，是奉
宗庙、安天下之大礼也。爰命太史，洎乎畴人，候望于
清台，论思于别殿，究以微妙，考其祯祥。观浑仪以见
天心，视圭景而知日至。则八卦之气不杂，百工之职
允釐。岂必于记凤威之晨，晦明无爽；候仙蓂之荚，弦
望不𠍴。今勒成三十四卷，命之曰《长庆宣明历》。承唐
“尧授人之规，庶于是矣。效轩后合符之验，非所企焉。”
因叙制作之由，在乎篇首。